Στράτος Αποστολάκης

Ο Στράτος Αποστολάκης (Καστράκι Στράτου Αιτωλοακαρνανίας, 17 Μαΐου 1964) είναι Έλληνας πρώην διεθνής ποδοσφαιριστής, ο οποίος αγωνιζόταν ως αμυντικός και μετέπειτα προπονητής. Eίχε το προσωνύμιο Τούρμπο.

Ποδοσφαιρική καριέρα

Σε συλλογικό επίπεδο 
Ξεκίνησε την καριέρα του από τον Παναιτωλικό την περίοδο 1984-1985 και την αμέσως επόμενη χρονιά αποκτήθηκε από τον Ολυμπιακό στον οποίο αγωνίστηκε έως και το 1990 κατακτώντας ένα Πρωτάθλημα και ένα Σούπερ Καπ το 1987 καθώς και το Κύπελλο του 1990.

Το καλοκαίρι του 1990 τον απέκτησε ο Παναθηναϊκός και ήταν μια κίνηση που δημιούργησε ρήξη στις σχέσεις των δυο ομάδων με αποτέλεσμα να ακυρωθεί ο τελικός του Σούπερ Καπ της χρονιάς εκείνης.

Στον Παναθηναϊκό αγωνίστηκε έως το 1999 όπου και έκλεισε την καριέρα του. Κατέκτησε 4 Πρωταθλήματα (1987, 1991, 1995, 1996), 4 Κύπελλα (1991, 1993, 1994, 1995), 2 Σούπερ Καπ (1993, 1994) και συμμετείχε στις ευρωπαϊκές πορείες του 1992 και του 1996.

Στην Εθνική Ελλάδας 
Με την Ελλάδα αγωνίστηκε για πρώτη φορά στις 17 Ιανουαρίου 1986 στη νικηφόρα (με 1-0) φιλική εκτός έδρας αναμέτρηση εναντίον του Κατάρ που διεξήχθη στην Ντόχα, όπου υπό την τεχνική καθοδήγηση του Μίλτου Παπαποστόλου αγωνίστηκε σε ολόκληρο το ενενηντάλεπτο.

Με τη γαλανόλευκη φανέλα συμμετείχε συνολικά σε 96 αγώνες σκοράροντας 5 φορές την περίοδο μεταξύ 1986-1998, επίδοση που τον είχε φέρει την εποχή εκείνη στην πρώτη θέση σε συμμετοχές στην ιστορία της Ελλάδας. Σήμερα βρίσκεται πλέον στην πέμπτη θέση του σχετικού πίνακα, καθώς οι Γιώργος Καραγκούνης, Θοδωρής Ζαγοράκης, Κώστας Κατσουράνης και Άγγελος Μπασινάς κατέρριψαν το ρεκόρ του, φθάνοντας και ξεπερνώντας τις 100 συμμετοχές. 

Υπήρξε μέλος της αποστολής που συμμετείχε στο Μουντιάλ του 1994 στις Η.Π.Α., αγωνιζόμενος στους δύο από τους τρεις αγώνες που έδωσε η Ελλάδα.

Προπονητική καριέρα  
Μετά την αποχώρησή του από την ενεργό δράση ακολούθησε καριέρα προπονητή, χωρίς ωστόσο να σημειώσει την ίδια επιτυχία. Το 2001 ανέλαβε προπονητής του Παναθηναϊκού στα μισά της χρονιάς όμως απομακρύνθηκε σχετικά σύντομα, καθώς "χρεώθηκε" την αποτυχία από τον Ολυμπιακό στη Λεωφόρο για τον θεσμό του κυπέλλου. Παρέμεινε στην ομάδα σε πόστο μάνατζερ από το οποίο είχε την προστριβή που ήταν αιτία να απομακρυνθεί ο Πάολο Σόουζα από τον Παναθηναϊκό.

Στους Ολυμπιακούς Αγώνες του 2004 ήταν ο προπονητής της ολυμπιακής ομάδας της Ελλάδας χωρίς να καταφέρει να διακριθεί.

Προσωπικά 

Υιος του είναι ο επίσης ποδοσφαιριστής Κώστας Αποστολάκης.

Παραπομπές

Πηγές 
 Αφιέρωμα στον Στράτο Αποστολάκη, sportsnewsgreece.blogspot.gr 
 Η καριέρα του Στράτου Αποστολάκη στο www.national-football-teams.com
 Το προφίλ του Στράτου Αποστολάκη στο www.transfermarkt.de
 Ο Στράτος Αποστολάκης στο soccerway.com

Έλληνες ποδοσφαιριστές
Έλληνες προπονητές ποδοσφαίρου
Αμυντικοί ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Ολυμπιακού Πειραιώς
Ποδοσφαιριστές Παναθηναϊκού
Ποδοσφαιριστές Παναιτωλικού
Ποδοσφαιριστές Σούπερ Λιγκ Ελλάδας
Ποδοσφαιριστές Παγκοσμίου Κυπέλλου 1994
Προπονητές ποδοσφαίρου Παναθηναϊκού
Χρήση προτύπου Πληροφορίες ποδοσφαιριστή χωρίς ύψος